SL Uradni list Evropske unije C 82/7

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 82/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„SOPPRESSATA DI CALABRIA“

Št. ES: IT-PDO-0217-1569-19.10.2011

ZGO ( )ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☐

—

☐

2. Vrsta spremembe

—

☐

—

☒

—

☐

—

☐

3. Spremembe

Opis proizvoda

— Določene so bile natančne zahteve glede dimenzij in iz sedanjega besedila je bila črtana beseda „približno“.

— V besedilu je sedaj natančno navedeno, da je barva proizvoda „Soppressata di Calabria“ odvisna od uporabljenih sestavin in začimb.

Dokazilo o poreklu

— Besedilo specifikacije proizvoda je bilo posodobljeno z vključitvijo zahtev iz Uredbe (EU) št. 1151/2012 v zvezi s postopki, ki jih morajo proizvajalci upoštevati pri navajanju podrobnosti glede dokazila o poreklu.

Metoda pridobivanja

— Natančneje so bile določene zahteve glede pasme, starosti in teže ob zakolu, na seznam dovoljenih pasem pa je bila dodana avtohtona apulijska-kalabrijska pasma z značilno črno dlako. Na podlagi značilnosti avtohtone populacije te pasme, ki je tradicionalno prisotna v regijah Apulija in Kalabrija, je bil vzpostavljen rodovniški register. Na seznam dovoljenih pasem je bila dodana pasma duroc, saj je široko razširjena na območju porekla prašičev. V spremenjenem besedilu so sedaj navedene tudi pasme, ki se jih nikakor ne sme uporabiti, saj ne ustrezajo opisu težkih pasem, primernih za uporabo pri proizvodnji suhomesnih proizvodov.

— Za identifikacijo se lahko odslej živali namesto oznake iz sedanje specifikacije na zadnjih kračah vtetovira identifikacijska oznaka gospodarstva skotitve.

— Natančno je bila določena vsebnost beljakovin v krmi.

— Pojasnjen je bil pomen izraza „krmljenje s pomijami“ v sedanjem besedilu.

— Natančno je bilo določeno, katere sestavine se lahko uporabijo, s čimer je bila popravljena očitna pomembna napaka v sedanjem besedilu, ki se je glasilo tako: „…[in] rdeča paprika, v skladu z veljavnimi zakonskimi določbami“. Izrazu „rdeča paprika“ bi moralo slediti dodatno besedilo o sestavinah in dodatkih, ki so „v skladu z veljavnimi zakonskimi določbami“, kar je bilo izpuščeno zaradi napake pri prepisu. V spremembi je „rdeča paprika“ natančneje opredeljena kot „feferon/paprika“, od katerih oba sodita v rod Capsicum L. Posebej so naštete naravne sestavine, ki niso vključene v sedanje besedilo, kar je odraz tradicionalne prakse na območju porekla.

— Posebej so našteti dovoljeni dodatki. Ti dodatki sicer ne vplivajo na povezavo med proizvodom in območjem, saj ne spreminjajo organoleptičnih lastnosti proizvoda, vendar pa ga pomagajo zaščititi pred posledicami neželene fermentacije. Uporaba dodatkov ščiti proizvod pred širjenjem mikrobov in pripomore k značilno počasnemu postopka zorenja.

— Določeno je bilo največje in najmanjše število delov trupa živali, ki se lahko uporabijo pri proizvodnji „Soppressata di Calabria“. S to spremembo je postala sedanja zahteva bolj omejujoča. Sedaj je mogoče uporabiti tudi pusto meso, tj. file, ki se že tradicionalno uporablja za proizvodnjo „Soppressata di Calabria“. S tem se popravi napaka v sedanji specifikaciji.

— Zaradi zmanjšanja kalorične vrednosti proizvoda je bila zmanjšana najnižja možna količina maščobe v mešanici.

— „Soppressata di Calabria“, ki je namenjena prodaji zgolj narezana na rezine, je sedaj lahko nekoliko daljša in je lahko pakirana v užitna kolagenska čreva. Te določbe olajšujejo rezanje in zmanjšujejo količino odpadkov pri proizvodnji.

— Natančno je določeno, da obdobje zorenja traja najmanj 45 dni, kar je v skladu s tradicionalnimi metodami proizvodnje.

Označevanje

— Uveden je bil identifikacijski logotip „Soppressata di Calabria“ ZOP.

— Sedaj je na voljo možnost, da se na oznake doda izraze „piccante“ (pikantna), „dolce“ (blaga) in „bianca“ (naravna), iz katerih je razvidno, da so bili v proizvodu uporabljeni feferoni/paprika in pasta iz rdečih paprik.

— V skladu s spremenjenimi določbami se lahko proizvod prodaja cel, razkosan ali narezan na rezine, pakiran vakuumsko ali v zaščitni atmosferi. To doslej po sedanji specifikaciji ni bilo možno, vendar pa je postalo nujno zaradi prilagoditve na nove načine kupovanja in uživanja proizvoda ter ohranjanja njegovih organoleptičnih lastnosti.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„SOPPRESSATA DI CALABRIA“

Št. ES: IT-PDO-0217-1569-19.10.2011

ZGO ( )ZOP ( X )

1. Ime

„Soppressata di Calabria“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Soppressata di Calabria“ je narejena iz mešanice grobo mletega nezamrznjenega prašičjega mesa s stegna (vsaj 50 %), pleča in/ali fileja (največ 50 %), izbrane maščobe s sprednjega dela ledij pri vratu ter naravnih aromatskih sestavin (soli, celega ali mletega črnega popra, pekočih ali blagih feferonov/rdeče paprike (rod Capsicum L.) v prahu ali v obliki paste, vina, začimb in naravnih arom). Za vsak kilogram predelanega mesa mora biti v mešanici med 4 in 5 % izbrane maščobe. „Soppressata di Calabria“ mora zoreti najmanj 45 dni. Ko se „Soppressata di Calabria“ da v promet, ima naslednje značilnosti: obliko rahlo sploščenega valja, ki je dolg od 10 do 18 cm, s premerom med 4 in 8 cm; ob rezanju je čvrsta in obenem mehka, naravno rdeče ali svetlo rdeče barve, kar je odvisno od sestavin v mešanici.

„Soppressata di Calabria“, ki je namenjena prodaji zgolj narezana na rezine in je pakirana vakuumsko ali v zaščitni atmosferi, je lahko zavita v užitna kolagenska čreva in v dolžino meri od 40 do 60 cm.

3.3 Surovine (samo za predelane proizvode)

Meso, uporabljeno v „Soppressata di Calabria“, mora biti meso prašičev, vzrejenih na ozemlju regije Kalabrija.

Pri proizvodnji ne sme biti uporabljeno meso merjascev ali divjih svinj.

Prašiči morajo imeti genetske značilnosti italijanskih težkih prašičev iz tradicionalnih velikih pasem, kot so:

— apulijsko-kalabrijska pasma,

— pasmi veliki beli prašič in italijanski landrace, kot sta bili izboljšani v skladu z italijansko rodovniško knjigo, ali potomci merjascev teh pasem,

— potomci merjascev pasme italijanski duroc, kakor je bila izboljšana v skladu z italijansko rodovniško knjigo,

— potomci merjascev drugih vrst ali merjascev mešanih vrst, pod pogojem, da so ti merjasci, skoteni v Italiji ali drugod, vzrejeni v shemah izbora ali križanja, uvedenih za namene, ki se skladajo z nameni italijanske rodovniške knjige za proizvodnjo težkega prašiča.

Nasprotno pa ne smejo biti uporabljene naslednje živali:

— prašiči nosilci neugodnih genetskih lastnosti, zlasti kar zadeva občutljivost na stres (prašičji stresni sindrom – PSS),

— čistokrvne živali pasem belgijski landrace, hampshire in pietrain ter lisastih pasem.

Povprečna klavna teža prašičev mora znašati najmanj 140 kg.

3.4 Krma (samo za proizvode živalskega izvora)

Prašiče je treba hraniti s krmno mešanico, ki vsebuje najmanj 50 % ječmena, boba, koruze, želoda ali čičerke.

V krmi je prepovedano uporabljati tapioko, krompir ali kakšne koli stranske proizvode, zaradi katerih lahko meso in maščoba pridobita neželen okus ali vonj.

Da bi zagotovili, da meso s pitanjem postane dovolj čvrsto, je prepovedano krmljenje živali s pomijami. Izraz krmljenje s pomijami pomeni uporabo mlečnih stranskih proizvodov.

Vsaj dva meseca pred zakolom mora krma vsebovati veliko beljakovin, in sicer najmanj 12 %.

Krma mora glede na razpoložljivost na trgu izhajati z geografskega območja proizvodnje.

3.5 Posebne faze proizvodnje, ki jih je treba izvajati na opredeljenem geografskem območju

Prašiči morajo biti vzrejeni in zaklani v regiji Kalabrija, kjer mora biti meso tudi izbrano, nadevano v čreva, zavezano in zorjeno.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Zaščitena označba porekla „Soppressata di Calabria“ mora biti navedena razločno in tako, da je ni mogoče izbrisati, ter se mora jasno razlikovati od katerega koli drugega besedila na etiketi ali kartončku, priloženih proizvodu, ali na embalaži posameznih porcij proizvoda. Takoj za označbo porekla sledi zaznamek „Denominazione d’Origine Protetta“ (zaščitena označba porekla).

Na etiketi mora biti logotip „Soppressata di Calabria“ ZOP:

Etiketa lahko vsebuje tudi izraze „piccante“ (pikantna), „dolce“ (blaga) ali „bianca“ (naravna – iz česar je razvidno, ali so bili pri proizvodnji „Soppressata di Calabria“ uporabljeni pekoči ali blagi feferoni/rdeče paprike (rod Capsicum L.) oziroma če niso bili uporabljeni).

4. Jedrnata opredelitev geografskega območja

„Soppressata di Calabria“ se tradicionalno proizvaja na območju regije Kalabrija.

5. Povezava z geografskim območjem

5.1 Značilnosti geografskega območja

Geografsko območje proizvodnje leži na jugu Italije, zanj pa je značilno zmerno toplo podnebje z majhno količino padavin predvsem v zimskem obdobju. Ozemlje je večinoma hribovito in gorato, ker pa leži na polotoku, ima tudi več kot 800 km obale na Tirenskem in Jonskem morju. Morje, hribi in gore ustvarjajo posebno sredozemsko podnebje.

„Soppressata di Calabria“ je značilen proizvod kalabrijske tradicije in izkušenj. Pri proizvodnji „Soppressata di Calabria“ so izjemnega pomena znanje proizvajalcev pri izbiri kosov mesa za mešanico ter uporaba začimb in naravnih arom.

5.2 Posebnosti proizvoda

„Soppressata di Calabria“ je zorjen proizvod, pripravljen v tradiciji kalabrijskih suhomesnatih proizvodov. Narejen je iz mešanice grobo mletega mesa iz stegna, pleča in/ali fileja, izbrane maščobe s sprednjega dela ledij pri vratu ter naravnih aromatskih sestavin. Poleg tega ga je zaradi nekoliko sploščene oblike in značilno pikantnega okusa sestavin mogoče razlikovati od drugih proizvodov.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Lastnosti „Soppressata di Calabria“ so odvisne od okoljskih razmer ter naravnih in človeških dejavnikov.

Na območju, na katerem se proizvaja in predeluje, prevladuje podnebje, značilno za jug Italije, z nizko količino padavin predvsem v zimskem obdobju; za to geografsko lokacijo so značilni dobra prevetrenost in nihanje temperatur, kar prispeva k ohranjanju optimalnih pogojev v obratih za zorenje.

Pri obdelavi kosov mesa za proizvodnjo „Soppressata di Calabria“ so posebej pomembne izkušnje proizvajalcev. Izbrani kosi pustega mesta se grobo zmeljejo in zmešajo z maščobo in začimbami. V tem postopku se v skladu s kalabrijsko tradicijo uporabljajo tudi naravni aromatski izvlečki, zaradi česar je „Soppressata di Calabria“ tako specifična.

Proizvajalci so poleg tega tudi nadvse pazljivi pri nadevanju mesa v čreva in zorenju proizvoda, saj tako zagotovijo, da ohrani svojo značilno sploščeno obliko in primerno čvrstost.

Proizvod, surovine zanj in njegovo ime so izjemno tesno povezani s socialno-ekonomskim razvojem tega geografskega območja, kar je vplivalo na nastanek nekaterih značilnih tradicij in običajev. Posebej pomembno je, da je v proizvodu uporabljeno meso prašičev italijanskih težkih pasem, med drugim krmljenih tudi z rastlinskimi proizvodi, ki so značilni za to območje. „Soppressata di Calabria“ je zaradi podnebja v tej regiji, krme, s katero se vzrejajo prašiči, in človeških dejavnikov torej tesno povezana s tem geografskim območjem.

Sklic na objavo specifikacije

(člen 5(7) Uredbe (ES) št. 510/2006 (4))

Pristojni organi so sprožili nacionalni postopek ugovora z objavo predloga za priznanje zaščitene označbe porekla „Soppressata di Calabria“ v Uradnem listu Italijanske republike št. 171 z dne 25. julija 2011.

Celotno besedilo specifikacije proizvoda je na voljo na spletni strani http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Prodotti DOP IGP“ (v desnem zgornjem kotu zaslona), nato „Prodotti DOP IGP STG“ (na levi strani zaslona) in nato na „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.